|  |  |
| --- | --- |
| **Til viðkomandi hoyringarpartar** | 17. apríl 2020Mál: - 20/00338-40Tygara skriv:Viðgjørt: Katrin Gaard |

**Hoyring viðvíkjandi uppskoti til kunngerð um pneumokokkoppseting til ávísar persónar og broyting í kunngerð um kikhosta**

Heilsumálaráðið sendir við hesum til hoyringar:

1. Uppskot til kunngerð um pneumokokkoppseting til ávísar persónar
2. Uppskot til Kunngerð um broyting í kunngerð um broyting í kunngerð um ókeypis koppseting ímóti ávísum sjúkum (Gildistíðin um ókeypis koppseting ímóti kikhosta til barnakonur verður longd)

Uppskotini til kunngerðir eru orðaði í kjalarvørrinum av COVID-19 alheimsfarsóttini. Endamálið, við at víðka tilboðini um ókeypis koppsetingar, er at tryggja, at færri persónar fáa dupulta sjúku (t.d. eina álvarssama pneumokoksjúku og COVID-19).

Av tí, at tað er stórur vandi fyri, at COVID-19 tengd koronavirus fara at taka seg upp komandi vetur, fara átøk at halda fram restina av árinum.

*Uppskot til Kunngerð um pneumokokkoppseting til ávísar persónar*

Í apríl 2020 verður farið undir at bjóða ókeypis pneumokokkoppseting. Tilboðið verður í fyrstu atløgu veitt teimum, sum eru serliga viðbrekin.

Sundhedsstyrelsen hevur mælt til at byrja við persónum, sum eru í hesum trimum bólkunum:

* búfólkum á røktarheimum o.l.
* eldri, sum hava fylt 65 ár, og sum hava eina varandi líðing t.d. varandi lungnasjúku
* persónar yngri enn 65 ár, sum eru í serligum vanda fyri álvarsamari pneumokoksjúku.

Í uppskotinum til kunngerð er nærri lýst, hvør er fevndur av ymsu bólkunum, og sum tískil fær tilboð um ókeypis pneumokokkoppseting á vári 2020. Sundhedstyrelsen hevur gjørt eina vegleiðing um pneumokokkoppsetingina.

Á heysti 2020 fer tilboðið um ókeypis pneumokoppseting at verða víðkað til eisini at fevna um aðrar bólkar, og tá verður kunngerðin broytt samsvarandi.

*Uppskot til kunngerð um broyting í kunngerð um broyting í kunngerð um ókeypis koppseting ímóti ávísum sjúkum (Gildistíðin um ókeypis koppseting ímóti kikhosta til barnakonur verður longd)*

Sambært galdandi kunngerð um ókeypis koppseting ímóti ávísum sjúkum fer tilboðið til barnakonur um ókeypis koppseting ímóti kikhosta úr gildi 30. apríl 2020. Sambært viðsenda uppskoti til kunngerð, verður tilboðið um ókeypis koppseting longt til árslok 2020.

***Hoyringspartar eru:***

Heilsutrygd, Landsapotekarin, Sjúkrahúsverk Føroya, Fíggjarmálaráðið, Almannamálaráðið Almannaverkið, Kommunulæknafelag Føroya, Landslækin, Kommunufelagið og Sjúklingaráðið.

***Hoyringsfreist***

Vinaliga sendið viðmerkingar tykkara til Heilsumálaráðið t-postur: hmr@hmr.fo og til Katrin Gaard t-postur: katrin.gaard@hmr.fo **innan mikudagin 22. apríl 2020.**

Vinaliga

**Katrin Gaard**

fulltrúi